Here is a page extracted from Wikipedia that may contain CSS, HTML, and a lot of unformatted text.

Title: Capra aegagrus hircus
Content: A craba (en as parlas conservaderas con as consonants oclusivas xordas crapa; d'o latín <CAPRA, cientificament Capra aegagrus hircus (L., 1753)) ye un mamifero artiodactilo herbivoro y domestico d'a familia Bovidae, en a subfamilia Caprinae, concretament una subespecie domesticada de Capra aegagrus.

Descripción 

Anque existen bellas 300 variedaz de crabas, y a mayoría varían en a mida y o peso, se considera que as dmensions d'a craba domestica bailan d'entre os 15 kilos que fan cualques razas enanas dica os mas de 60 kg que han gosau fer bels bucos d'as razas mas granizas.

Tienen diferents colors de pelache, que van dende o blanco palomo dica o negro muino, en pasando por todas as variants de grisos y marrons, martos, soros y rubios. En i ha muitas que son malladas de cualsiquier color sobre blanco.

Todas as razas de crabas tienen dos cuernos, anque puntualment en puede naixer eixemplars a os que nunca les creixen, y belatros que en tienen mas de dos (de forma muit excepcional) estando o numero maximo que s'ha documentau os que teneba una craba que en teneba ueito. En a craba, os chens que garantizan l'herencio de cuernos van muit achustaus con os que determinan a maduración d'os organos sexuals en o feto, de forma que ha estau imposible conseguir linaches de crabitos sin cuernos pus cuan se fa buquir una craba sin cuernos con un buco que tampoco en tiene, os crabitos naixen, en un porcentache elevadismo de casos, como estadíos inter-sexuals y vacivos.

As crabas son herbivoros remugants, como toz os bovidos, o que quiere dicir que zaga de a inchesta tornan a vomecar-se a pastura dica la boca, a on que a mastican. Como toz os remugants, se meten a amurriar con frecuencia. As crabas son conoixidas por consumir a pastura mas bastiza y dura que belatros remugants domesticos, como as uellas, desaprofitan.

Historia 

Se piensa que a craba fue un d'os primers animals de domesticar-se, con bels 7.000 u 8.000 anyos d'historia domestica. Se'n ha trobau restas sub-fósils en Orient Meyo, en os chacimientos neoliticos de Chericó, Chogha, Mami, Cheitún y Cayonu.

D'alcuerdo con estudios cheneticos feitos en os anyos recients, todas as crabas muestran bagache chenetico de Capra aegagrus aegagrus, un bucardo salvache que vive encara en l'actualidat en as montanyas d'Asia Menor, por o que se suposa que a craba domestica dimana d'eixemplars domesticaus d'aquel animal.

Imáchens

Ditos y mazadas 
«as crabas y os boyateros pa ... no velos»

Referencias

Se veiga tamién 
Mai (ganato)
Ganato vacivo

Vinclos externos 

Animals domesticaus
hircus